**РЕПУБЛИКА СРБИЈА**



**АУТОНОМНА ПОКРАЈИНА ВОЈВОДИНА**

**ФОНД ЗА ПРУЖАЊЕ ПОМОЋИ ИЗБЕГЛИМ, ПРОГНАНИМ**

**И РАСЕЉЕНИМ ЛИЦИМА**

На основу Члана 3. Тачка 7. и Члана 19. Одлуке о оснивању Фонда за пружање помоћи избеглим, прогнаним и расељеним лицима (''Службени лист Аутономне Покрајине Војводине'', број 19/06) и Члана 8. Тачка 7. и Члана 19. Статута Фонда за пружање помоћи избеглим, прогнаним и расељеним лицима, **Фонд за пружање помоћи избеглим, прогнаним и расељеним лицима** расписује

**ЈАВНИ ПОЗИВ**



**ЗА ДОДЕЛУ СРЕДСТАВА ЗА ПОДСТИЦАЊЕ НАУЧНЕ, КУЛТУРНЕ И ПРОСВЕТНЕ САРАДЊЕ У ПОВРАТНИЧКИМ СРЕДИНАМА У ХРВАТСКОЈ, БОСНИ И ХЕРЦЕГОВИНИ И АП КОСОВО И МЕТОХИЈА**

I

Јавни позив се расписује за институције локалне и мањинске самоуправе, као и организације чији пројекти се реализују на подручјима Хрватске, Босне и Херцеговине и АП Косово и Метохија и у која су се вратила лица која су у АП Војводини боравила као избеглице/интерно расељени. Средства се додељују за (су)финансирање програма од интереса за повратничку популацију у областима науке, културе и просвете.

II

Помоћ за подстицање научне, културне и просветне сарадње додељује се у новцу или роби, у зависности од исказаних потреба подносиоца пријаве на јавни позив. Укупан износ предвиђених средстава за доделу по овом јавном позиву је 1.200.000,00 динара.

III

Обавезна документација приликом аплицирања на Јавни позив:

* доказ о регистрацији издат од стране надлежног органа,
* картон депонованих потписа,
* статут (подносе само удружења),
* детаљан предлог пројекта са финансијском конструкцијом,
* извештај о претходним пројектима финансираним или суфинансираним од стране Фонда,
* попуњен, потписан и оверен образац пријаве.

IV

Пријаве ће се разматрати и о њима одлучивати по критеријумима из Правилника о додели средстава за подстицање научне, културне и просветне сарадње у повратничким срединама у Хрватској, Босни и Херцеговини и Косову и Метохији. Непотпуне, неблаговремене, као и пријаве поднете од стране неовлашћених лица, неће бити разматране. Комисија ће на основу Правилника донети одлуку о помоћи, по реду првенства према следећим критеријумима:

-релевантност предложеног програма/пројекта за повратничку заједницу

-број директних и индиректних корисника

V

Јавни позив је отворен 15 дана од дана објављивања, односно до утрошка предвиђених средстава..

Документација се не подноси у оригиналу, већ се прилаже фотокопија тражених докумената, с тим што Фонд задржава право да пре потписивања уговора затражи оригинал додатне документације на увид. Фонд не враћа запримљену документацију већ се она чува у архиви Фонда.

Образац Пријаве, као и остале информације, могу се добити у просторијама Фонда за пружање помоћи избеглим, прогнаним и расељеним лицима у Новом Саду, Булевар Михајла Пупина број 25, путем телефона број +381 21 475 4295 или електронском поштом на uprava@fondirpvojvodine.rs.

**Пријаву са траженом документацијом поднети на адресу: Фонд за пружање помоћи избеглим, прогнаним и расељеним лицима, 21000 Нови Сад Булевар Михајла Пупина 25 са назнаком за "Јавни позив – научна, културна и просветна сарадња у повратничким срединама".**